Jön, jön, azaz jönnek! A nyitott házak a Dunaparton | Urbanplayer.hu
17/04/19 szerda 09:13 Urbanplayer kult
Jön, jön, azaz jönnek! A nyitott házak a Dunaparton
A Budapest 100 az eddigi években is a legjobb, túlszakmázástól mentes épületbarátkozós program volt, idén meg ráadásul egy extra tematikát találtak ki.
A fővárosi száz éves épületek bejárása kortól, irányultságtól, foglalkozástól függetlenül minden évben elsöprő sikert aratott, óriási volt látni az éppen rügybe pattanó utcákon térképpel a kézben keresgélő, majd kapualjakra rátaláló embereket, akik egész nap turnusokban váltották egymást az art deco lépcsőházakban meg a múlt terhe alatt rogyadozó padlásokon, a kedvesebb lakóközösségek jóvoltából tisztességesen besütizve.
A Kortárs Építészeti Központ által szervezett Budapest 100 idén egy ragyogó ziccert üt le: ezúttal nem a százéves házakat állítják középpontba, hanem a rakpart épületeit- összesen ötvennégyet – mutatják be az érdeklődő tekinteteknek április 22-23-án, a folyó mindkét oldalán.
(Fotó: Budapest 100)
Az önkéntesek és lakók által közösen szervezett programok böngészése mellett a látogatható házak oldalain elolvashatók lesznek a kutatók által gyűjtött történetek. A program idején ráadásul minden szabadon és ingyen látogatható.
A nyomtatott programfüzet április 10-től megtalálható a város több pontján, köztük a KÉK – Kortárs Építészeti Központ irodájában a Bartók Béla út 32-ben, a Tourinform Sütő utca 5. szám alatti irodájában, az OSA épületében az Arany János utca 32.-ben, valamint a FUGA-ban, a Petőfi Sándor utca 5.-ben, online pedig itt.
Bemelegítőnek addig is vegyük elő Laki Nóra korábbi remek fotósorozatát:
Egy fotós kiemelte a pesti rakpart épületeit a környezetükből, hogy jobban szemügyre vehessük őket
Ezek pedig javaslatok a városvezetőknek:
Ilyen csillezést segítő kiegészítők igazán lehetnének a rakparti lépcsőkön!
Egy ilyen naplementézőplacc kifejezetten adná a pesti rakparton is